Komisijos sprendimas
1996 m. sausio 12 d.
nustatantis veislinių galvijų kiaušialąsčių kilmės pažymėjimo pavyzdį ir jame pateiktinus aprašus
(tekstas svarbus EEE)
(96/80/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1977 m. liepos 25 d. Tarybos direktyvą 77/504/EEB dėl grynaveislių galvijų [1] su paskutiniais pakeitimais, padarytais Austrijos, Suomijos ir Švedijos stojimo aktu, ir ypač į jos 5 straipsnį ir 6 straipsnio 1 dalies penktąją įtrauką,
kadangi pagal pirmiau minėtos Direktyvos 6 straipsnio 1 dalies penktąją įtrauką Komisija, vadovaudamasi tos Direktyvos 8 straipsnyje nustatyta tvarka, nustato aprašus, pateiktinus kilmės pažymėjime, kuris gali būti išduotas veislinių galvijų kiaušialąstėms, kuriomis prekiaujama Bendrijos viduje;
kadangi patys pažymėjimai gali būti nereikalingi, jeigu šiame sprendime nurodyti aprašai jau pateikti pagrindiniuose dokumentuose, susijusiuose su veislinių galvijų kiaušialąstėmis, kuriomis prekiaujama Bendrijos viduje;
kadangi grynaveislių galvijų kilmės pažymėjimo pavyzdys ir jame pateiktini aprašai jau nustatyti Komisijos sprendimu 86/404/EEB [2], o grynaveislių galvijų spermos ir embrionų pažymėjimų pavyzdys ir jame pateiktini aprašai jau nustatyti Komisijos sprendimu 88/124/EEB [3]; kadangi informacija apie veislinius galvijus turėtų būti įrašyta į kiaušialąsčių pažymėjimą;
kadangi šiame sprendime numatytos priemonės atitinka Zootechnikos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Bendrijos vidaus prekybai skirtuose veislinių galvijų kiaušialąsčių pažymėjimuose turi būti pateikti šie aprašai:
- atnaujinti, Sprendimo 86/404/EEB 1 straipsnyje išvardyti duomenys apie karvę donorę, įskaitant jos kraujo grupę,
- informacija, pagal kurią būtų galima identifikuoti kiaušialąstes, nustatyti jų surinkimo datą, kiaušialąsčių surinkimo centro ir kiaušialąsčių gavėjų pavardes/pavadinimus bei adresus.
Būtina aiškiai nurodyti, ar vienu metu buvo paimta daugiau negu viena kiaušialąstė. Be to, visos kiaušialąstės turi būti tos pačios veislinės patelės.
2 straipsnis
1 straipsnyje nurodyti duomenys gali būti pateikiami:
1) pažymėjime, kuris atitinka priede nustatytą pavyzdį;
2) galvijų kiaušialąstėms išduotuose dokumentuose. Tokiu atveju kompetentingos institucijos privalo patvirtinti, jog tuose dokumentuose yra nurodyti 1 straipsnyje minimi aprašai, pateikdamos tokią formuluotę:
"Toliau pasirašiusysis patvirtina, kad šiuose dokumentuose yra pateikti Komisijos sprendimo 96/80/EB 1 straipsnyje minėti aprašai".
3 straipsnis
Šis sprendimas skirtas valstybėms narėms.
Priimta Briuselyje, 1996 m. sausio 12 d.